O‘ZBEKISTON RESPUBLIKASI MUSTAQILLIGI E’LON QILINGANLIGINING O‘N YILLIGI MUNOSABATI BILAN AMNISTIYA TO‘G‘RISIDA

O‘zbekiston Respublikasi Mustaqilligi e’lon qilinganligining o‘n yilligi munosabati bilan insonparvarlik tamoyiliga amal qilib, O‘zbekiston Respublikasi Konstitutsiyasi 93-moddasining 20-bandiga asosan, 
 1. Quyidagi mahkumlar jazodan ozod qilinsin:
 a) ayollar;
 b) voyaga etmagan yoshida jinoyat sodir etgan shaxslar;
 v) nogironlar va jazoni o‘tashga to‘sqinlik qiladigan og‘ir kasallikka chalingan shaxslar;
 g) og‘ir va o‘ta og‘ir jinoyatlarni sodir etgan shaxslardan tashqari 55 yoshdan oshgan erkaklar va chet el fuqarolari.
 2. Olti yilgacha muddatga ozodlikdan mahrum etilgan yoki ozodlikdan mahrum etish bilan bog‘liq bo‘lmagan jazolarga, shuningdek ehtiyotsizlik orqasida sodir etgan jinoyati uchun hukm qilingan shaxslar jazodan ozod qilinsin.
 3. Sakkiz yilgacha muddatga ozodlikdan mahrum etilgan va tayinlangan jazo muddatining kamida to‘rtdan bir qismini o‘tagan shaxslar jazodan ozod qilinsin.
 4. O‘n yilgacha muddatga ozodlikdan mahrum etilgan va tayinlangan jazo muddatining kamida uchdan bir qismini o‘tagan shaxslar jazodan ozod qilinsin.
 5. Ushbu Farmon chiqarilgan kunga qadar, tayinlangan ozodlikdan mahrum qilish jazosini o‘tash uchun uch yildan kam muddat qolgan mahkumlar jazodan ozod qilinsin.
 6. Ushbu Farmonning 1-moddasida qayd etilgan shaxslar tomonidan sodir etilgan jinoyatlar, shuningdek ijtimoiy xavfi katta bo‘lmagan jinoyatlar yuzasidan olib borilayotgan tergov ishlari va sudda ko‘rilmagan ishlar harakatdan tugatilsin.
 7. Mazkur Farmonga asosan jazodan ozod qilinmaydigan shaxslarning jazo muddatining o‘talmagan qismi quyidagicha qisqartirilsin:
 a) qasddan sodir etgan jinoyati uchun o‘n yilgacha muddatga ozodlikdan mahrum qilinganlarga — yarmiga;
 b) qasddan sodir etgan jinoyati uchun o‘n yildan ortiq muddatga ozodlikdan mahrum qilinganlarga — uchdan bir qismiga.
 8. Ushbu Farmon jazoni o‘tash tartibini muntazam ravishda buzgan mahkumlarga nisbatan tatbiq etilmasin.
 9. Mazkur Farmonning:
 a) 1-moddasi javobgarlikni og‘irlashtiradigan holatlarda qasddan odam o‘ldirish (Jinoyat kodeksi 97-moddasining 2-qismi) jinoyatini sodir etgan shaxslar
 b) 3—6 moddalari — qurollar va giyohvandlik vositalari bilan qonunga xilof ravishda muomala qilish bilan bog‘liq jinoyatlarni sodir etgan shaxslarga (Jinoyat kodeksi 247-moddasining 3-qismi, 248-moddasining 3-qismi, 271-moddasining 3-qismi, 272-moddasining 2-qismi, 273-moddasining 4, 5-qismlari) shuningdek, o‘ta xavfli retsidivistlarga;
 v) 3—7-moddalari — terroristik, ekstremistik tashkilot jinoiy uyushmalarning a’zolariga, O‘zbekiston Respublikasining konstitutsion tuzumiga qarshi jinoyatlar yoki jamoat xavfsizligiga qarshi boshqa qilmishlar sodir etgan shaxslarga (Jinoyat kodeksining 150—163, 242, 244, 244-1, 244-2-moddalari);
 g) 4—7-moddalari — ilgari afv etish yoki amnistiya tartibida jazodan ozod etilgan va yana qasddan jinoyat sodir etgan shaxslarga nisbatan qo‘llanilmasin.
 10. Mazkur Farmonning 1 va 2-moddalari tuzalish yo‘liga o‘tgan terroristik, ekstremistik tashkilotlar, jinoiy uyushmalarning a’zolariga, O‘zbekiston Respublikasining konstitutsion tuzumiga qarshi jinoyatlar yoki jamoat xavfsizligiga qarshi boshqa qilmishlar sodir etgan shaxslarga nisbatan jazoni ijro muassasasining ma’muriyati tomonidan ularning o‘z qilmishiga chin ko‘ngildan pushaymon bo‘lganligi tasdiqlangan hollarda qo‘llanishi mumkinligi belgilansin.
 11. Farmon e’lon qilingan kundan kuchga kiradi va to‘rt oy mobaynida ijro etilishi lozim.